L’Ajuntament de Paterna ha doblat en huit anys el nombre de beques escolars i d’alumnes beneficiats
07/01/2015

# L’Ajuntament de Paterna ha doblat en huit anys el nombre de beques escolars i d’alumnes beneficiats

[![El regidor d’Educació en una jornada amb escolars desenvolupada en el Saló de Plens](/images/noticias/2015/01/ayudas-escolares.jpg)](/images/noticias/2015/01/ayudas-escolares.jpg)

07.01.2015

Per al present curs es destinen més de 600.000 euros a Educació, entreguen 824 beques per a menjador escolar i altres 250 per a la compra de llibres de text

L’Ajuntament de Paterna destina per al present exercici escolar 610.000 euros a ajudes educatives, de les quals 557.000 es dirigixen a beques de menjador i material escolar, mentres que altres 25.000 euros són, per primera vegada per a la compra de llibres de text per a famílies en situació d’emergència. A part, el Consistori destina altres 28.000 euros per a donar suport al desenvolupament de l'escola d’estiu que beneficia els alumnes amb discapacitat del Patronat Francisco Esteve.

Pel que fa a les ajudes de menjador i material escolar, en total es van atendre 824 sol•licituds d’ajudes, la qual cosa suposa el 60% de les sol•licituds presentades tant per a alumnes de primer cicle com de segon cicle.

El regidor d’Educació i tinent d'alcalde de l’Àrea de Garantia Social i Ocupació, Ignacio Gabarda, va comentar que “la situació que passem exigix un nou esforç per a ajudar les famílies que més necessiten el nostre suport”. En este sentit, Gabarda va recordar que “des de l’any 2007, en què vam accedir al govern hem incrementat un 200% el nombre d’alumnes becats i la quantitat destinada a Educació”. Segons informe elaborat pel departament d’Educació, en el curs 2006-2007 es van destinar 300.000 euros a beques escolars, beneficiant a 414 alumnes dels 865 que van sol•licitar les ajudes, per davall del 50%. Gradualment el Consistori ha anat incrementant les ajudes en les passades dos legislatures, adaptant-se a la demanda existent en els centres educatius. D’esta manera en l’actualitat es doblen les ajudes que es destinaven a esta matèria, així com el nombre d’alumnes becats. Del total d’ajudes concedides, el 27% es destinen a Primer Cicle, mentres que el 73% restant són per a Segon Cicle. Tenint en compte el tipus de centre escolar, els col•legis públics són receptors del 61% de les beques mentres que el 39% són per a centres concertats. Les beques per al menjador escolar ascendixen al voltant de 700 euros per alumne. D’altra banda, el Consistori també abona la compra dels llibres de text a altres 250 alumnes de famílies en risc d’exclusió social, amb un cost de 25.000 euros.

L’alcaldessa de Paterna, Elena Martínez, ha indicat que “a l’hora de fer els pressupostos som molt conscients de les necessitats de la població, l’Educació és una part que no ha de reduir-se. Així ens ho demana la ciutadania i és una decisió que compartim i que mantindrem”.